הבטטות הכי טעימות בעולם (בטטות בתנור) | The Kitchen Coach
^^צפו: אני מכין את הבטטות הטעימות בעולם
שנת 2018 נפתחה אצלי בסערה! המון דברים מתרחשים =] בתחילת השבוע התראיינתי בתכנית של גידי גוב ועדי לרנר ב-102 FM וגיליתי שגידי בכבודו ועצמו קנה את ספר הכרובית, מאוד התלהב והתרשם ממנו ואפילו בישל ממנו כמה מתכונים (להאזנה לקטע המלא). הספר נמצא עכשיו בכל חנויות הספרים, ונמכר במחיר מיוחד גם בסטימצקי וגם בצומת ספרים.
חוץ מזה, אני משתתף בשתי תוכניות בערוץ חדש בהוט, שנקרא ערוץ DIY (מספר 41 בשלט). זה ערוץ שמוקדש כולו ליצירות שאפשר לעשות בעצמכם בבית, ואני משתתף שם בתוכנית "כוכבים ברשת" עם סרטוני הבישול שלי, ובמגזין היומי Fix, בו יש לי פינה בה אני מסביר איך להכין בבית כל מיני מנות טעימות.
את המגזין מנחה שיר מורנו המקסימה (החממה, מועדון החנונים, שבט צוצלת ועוד), וכל פעם שאני מגיע לאולפן היא טועמת מנה שהכנתי, ואז לוקחים לה אותה באמצע הביס כי מה לעשות, זה טלוויזיה וחייבים להמשיך לצלם (וגם כי לשאר צוות מגיע לטעום כמובן! ?).
מתחילים את היום בצילום משותף! סלפי על ידי: שיר מורנו
אז כדי ששנוכל לאכול ולפטפט בלי לחץ, ניצלנו בוקר פנוי למפגש בישול כיפי וטעים במטבח היפה, המסודר והמואר שלה בתל אביב.
שאלתי את שיר איזה ירקות היא אוהבת ותוך שנייה היא אמרה: בטטות! הפקעת הכתומה היא אחד מהירקות האהובים ביותר בישראל (ידעתם שהעלים שלה גם אכילים וטעימים?), ומודה שגם לי יש פינה חמה בלב עבורה.
בעבר הכנתי כאן בבלוג מרק בטטה טעים וגם לביבות כתומות מנצחות, אבל ידעתי שמה שיהיה הכי מגניב להכין עם שיר זה את המתכון שלי לבטטות האפויות הכי טעימות בעולם. הכנו גם בחש: אורז בוכרי ממש טעים, אבל זה כתבה אחרת!
מתחילים בבטטות בגודל בינוני, קרצפנו אותן עם סקוץ' ולכן אכלנו אותן עם הקליפה. צילום: עז תלם
מורידים את הקצוות של הבטטות וחוצים לאורך. צילום: עז תלם
אני לא משתמש בביטוי "הכי טעים בעולם" כל יום, אבל בשיטה הזו הבטטות החמודות יוצאות רכות ונימוחות מבפנים, פריכות וזהובות מבחוץ, כמעט כמו קרם ברולה עם מעטה פציח, ובאמת שאני לא מכיר אדם על פני כדור הארץ בעל יכולת לסרב לבטטות הצלויות האלו.
לפני שנתיים פרסמתי את המתכון הזה בוואלה ולפי הדיווחים שם האתר כמעט קרס מרוב כניסות, אז הגיע הזמן לשתף אותו אתכם =]
חשוב לוודא שהבטטות מצופות היטב בשמן כדי שתהפוכנה לפריכות. צילום: שיר מורנו
אז למה הן הכי טעימות בעולם?
את זה שבטטות הכי טעימות כשזורקים אותן לתנור כולם יודעים, וכשאני אופה קוביות בטטה אני אוהב שהן טיפה נשרפות בקצוות ויוצאות פריכות – אז מה שעשיתי זה לחצות את הבטטות לאורכן – וכך לבשר שלהן יש שטח מגע עם התבנית החמה.
במהלך האפייה, כשהבטטה מתרככת, היא מתחילה לשחרר החוצה את הסוכרים הטבעיים שנמצאים בה, וכשאלו יוצאים החוצה הם מתקרמלים ומזהיבים, וככה נוצרת השכבה הפריכה והמגניבה הזו.
>> שווה קריאה: מדריך האנטיפסטי הגדול
זהו, אתה הולך לתנור! (מתחת לכל בטטה יש כמה גבעולי טימין) צילום: עז תלם
הסוד להצלחה: שמן!
כדי שזה יקרה בצורה הכי יעילה, אנחנו חייבים להיות ליברליים עם השמן. לשיר היה שמן זית משובח מעכו (עיר הולדתה), ופשוט יצקנו כמה כפות שמן ישר לתבנית ופיזרנו עליה מלח וחופן קטן גבעולי טימין (אפשר גם לשים עלי טימין או אורגנו/זעתר). אגב, אם לא בא לכם עשבים, לא חייבים! העיקר שעל הבטטה לא תוותרו 😛
חשוב לוודא שכל החלק החתוך של הבטטה מצופה בשמן – הוא משמש כמוליך חום ומסייע לסוכרים של הבטטה להגיע לטמפרטורות שהופכות אותם לשכבה קרמלית פריכה. אתם יכולים לנסות להשתמש בשמן קוקוס בשביל הגיוון.
אגב, ככל שתשימו יותר שמן, ככה השכבה הפריכה תחלוש על יותר שטח מהבטטה. סתם שתדעו 😉
שיר מדגמנת בטטות =] צילום: עז תלם
(קצת) שרוף זה טוב
עוד דבר שחשוב להאזר בו במתכון הזה הוא סבלנות.
כלומר – זה לא מספיק לזרוק את הבטטות לתנור, אחרי 30 דקות בערך צריך להתחיל לבדוק אותן, כלומר לפתוח את הדלת (זהירות אדים) ולהרים בטטה בזהירות לראות אם היא קיבלה את השכבה השחומה-זהובה שאנחנו רוצים.
זמן האפייה המדויק ישתנה מתנור לתנור וגם תלוי במצב בו אופים (ראו הערה בסוף המתכון), אז תזכרו לחפש את התוצאה הרצויה ולא להיות צמודים לטיימר.
ככה הן נראות ביציאה מהתנור, צריך להפוך אותן כדי לגלות את שכבת הקסם. צילום: עז תלם
קרמל בטטה פריך
ברגע שהשכבה הפריכה הזהובה התקבלה (זה עשוי להיראות שרוף מבחוץ אבל אל תיבהלו), מוציאים את הבטטות מהתנור ונותנים להן להתקרר מעט. בשלב זה התבנית תיראה מלאת שמן, אבל אל דאגה, הבטטה שותה וסופגת אותו ותוך כמה דקות לא תשימו לב שהוא שם (אמרתי שאלו הבטטות הכי טעימות בעולם, לא שהן דלות קלוריות!).
שילוב נדיר בין פריכות ונימוחות משגעת! צילום: עז תלם
גודל בטטה מומלץ
זה המתכון הכי קל והכי טעים שיש, והוא מתאים לבטטות בכל הגדלים, אני אוהב אותו עם בטטות בינוניות אבל הוא להיט גם עם בטטות קטנות יותר (שתזדקקנה לפחות זמן אפייה). אם אתם משתמשים בבטטות גדולות ושמנמנות, כדאי לחתוך כל בטטה ל-4 ולא ל-2 כדי שלא תהיה מנה גדולה מדי.
קצת כמו המתכון שלי לכרוב אפוי, אתם תראו שהבטטות האלו מתחסלות במהירות הבזק, במיוחד באירוח. אם מכינים כמות כפולה, עשו זאת בשתי תבניות ותוך כדי האפייה תחליפו ביניהן (כלומר, מי שהייתה עליונה תהיה תחתונה ולהפך), שתקבלנה כמות חום זהה.
הבטטות האלו לא צריכות כלום. באמת, אבל אם אתם מתעקשים לגוון, נסו אותן ביחד עם יוגורט, טחינה, סחוג או פסטו טרי ורענן.
חברים וחברות לא לשכוח לעקוב אחרי גם באינסטגרם @oztelem טעים שם מאד
A post shared by Oz Telem 🥦 עז תלם (@oztelem) on Mar 22, 2018 at 12:09pm PDT
מתכון בטטות אפויות פריכות
2-3 מנות, טבעוני, נטול גלוטן, פליאו, 5 דקות עבודה, שעה זמן כולל
4-6 בטטות בגודל בינוני-קטן
5-6 גבעולי טימין (רשות)
4-8 כפות שמן זית |(כל המרבה הרי זה משובח)
מחממים תנור ל-210 מעלות (טורבו או עליון תחתון, ראו הערה בסוף המתכון).
בעזרת סקוץ' וסבון, מקרצפים היטב את הבטטות, על מנת להסיר כל שאריות חול מהקליפה. שוטפים היטב.
מניחים את הבטטות השטופות על קרש חיתוך, מסירים את הקצוות וחוצים לאורך.
חותכים את גבעולי הטימין לחתיכות ארוכות או מפרידים לעלים.
בתבנית עם נייר אפייה שמים 3-4 כפות משמן הזית ומפזרים את המלח הגס וגבעולי/עלי הטימין.
מניחים את הבטטות, עם הצד החצוי כלפי מטה על התבנית, כך שכל הטימין יהיה מכוסה (מה שלא מכוסה ישרף).
שימו לב1: חשוב שכל החלק החתוך של הבטטה יקבל ציפוי בשמן. מנענעים מעט את התבנית כדי לפזר את השמן והתיבול באחידות.
מזלפים או מברישים שמן זית על החלק החיצוני (על הקליפה) של הבטטות.
מעבירים לתנור ואופים 35-50 דקות (תלוי בגודל הבטטות והתנור שלכם), עד שהבטטות אפויות לחלוטין, ורכות מאוד. החלק החיצוני צריך להיות מעט שרוף בשוליים וזה החלק הכי טעים (מומלץ להתחיל לבדוק אחרי 30 דקות).
מוציאים מהתנור, נותנים להן להתקרר מעט ומגישים. שימו לב2: מכיוון שקרצפנו את הבטטות, הקליפה אכילה לחלוטין!
נשמר בקירור חמישה ימים אבל הכי טעים 15-20 דקות אחרי היציאה מהתנור.
הערה לגבי מצב התנור: באפייה במצב טורבו הבטטות תיאפנה הכי מהר, אבל יש סיכוי גבוה יותר לשרוף, אז ממליץ למקם את התנור על חום עליון-תחתון ושיקח עוד 10 דקות.
פאד קפאו צמחוני
בטטה בטטה אפויה בטטה בתנור בטטות בטטות אפויות בטטות בתנור	2018-01-09
קטגוריות: איך להכין.., טבעוני, ללא גלוטן, מבשל עם חברים, מבשלים מהבסיס, מתכוני ירקות, מתכונים, מתכוננים לפסח, סלטים, צמחוני, קואצ'ינג במטבח, ראש השנה, ראשונות, שבועות
קודם: תבשיל בשר ברוטב עגבניות
הבא: פסטיצ'יו • פשטידת פסטה יוונית עם פטריות ועגבניות
אופירה בר-משיח
9 בינואר 2018 ב- 23:04
המתכון נראה נפלא!!!
10 בינואר 2018 ב- 17:01
תודה רבה אופירה! =]
9 בינואר 2018 ב- 23:33
הכי נישתי שלי אבל… האם זה בסדר להשתמש בנייר אלומיניום ולא בנייר אפייה?
מאוד אוהבת את הכתיבה שלך ונעזרת בבלוג המון!תודה!!
יש מצב ל'איך להכין אספרגוס' בהזדמנות? 🙂
10 בינואר 2018 ב- 17:02
כמה כיף לשמוע!!
לשאלתך: אפשר, לא מומלץ – גם עשוי להידבק וגם קראתי הרבה עלל זה שאלומיניון פחות בטוח לשימוש בטמפרטורות גבוהות..
ולגבי אספרגוס: נרשם!
10 בינואר 2018 ב- 10:43
אופס…אורז בוכרי ולא בוחרי )
10 בינואר 2018 ב- 17:03
תוקן =]
תודה אורן!
10 בינואר 2018 ב- 11:53
הרגת אותי עז!!! אני על טיסה הביתה מז'נבה עם קונקשן וכל מה שבא לי עכשיו זה את הבטטות האלה… נראה לי שולחת הוראות הפעלה לכפרה עליו ? אגב, איפה המתכון לבאחש?…❤
תודה רבה אתי 🙂
תכיני לעת שובך!
הבאחש יעלה בהמשך =]=]
10 בינואר 2018 ב- 23:44
הי עוז'
יצירתי וטעים כתמיד.
עוד מתכון פשוט וחכם בפשטותו מבית היוצר הבלתי נדלה שלך.
11 בינואר 2018 ב- 22:05
תודה רבה חנית! 🙂 שמח שאהבת
חנה שפיגל
12 בינואר 2018 ב- 0:03
הכנתי!טעים מאד מאד.מתכון קל להפליא .נכנס ישר לאוסף התפריטים המשפחתי.תודה!
14 בינואר 2018 ב- 10:31
איזה כיף לשמוע חנה =]
בתיאבון וכיף ששיתפת
12 בינואר 2018 ב- 19:25
אפשר להכין, ואז לקחת לעבודה יום אחרי ולחמם במיקרו?
14 בינואר 2018 ב- 10:34
היי רונית=]
אחלה שאלה
אפשר, כדי להשיב את הפריכות מומלץ לחמם בטוסטר אובן.
15 בינואר 2018 ב- 19:34
מתכון פשוט ומושלם. מוציא מהבטטות את כל הטוב שבהן! גם מבחינת מרקם וגם במחינת טעם!
אני כל הזמן מנסה להכין מתכונים עם בטטות כי הן נורא בריאות ואני לא הכי מחבבת אותן, אבל המתכון הזה פשוט מעולה!
תודה שהחזרת לי את הבטטות לתפריט!
15 בינואר 2018 ב- 22:33
תודה רבה שירי היקרה!
שמח מאוד לשמוע וכיף ששיתפת
15 בינואר 2018 ב- 21:41
זה באמת מתכון הבטטות הטוב ביותר שניסיתי. איזון מושלם בין רכות לבין קראנצ'יות. והקטע של להניח את עשבי התיבול בין פני הבטטה לבין נייר האפיה גאוני בפשטותו.
תודה רבה מרג'ורי! =]
ממש שמח שאהבת 🙂
חגית גורש
17 בינואר 2018 ב- 6:50
אשמח לקבל מתכונים למייל תודה
17 בינואר 2018 ב- 20:28
תודה על המתכון! פשוט ומעולה! הכנתי ויצא להיט ולחלוטין נשמר במועדפים 🙂
19 בינואר 2018 ב- 19:49
בשמחה רבה! כיף מאוד לשמוע ותודה ששיתפת
19 בינואר 2018 ב- 21:03
טעים, טעים, טעים!!!!
עשיתי באותה צורה גם לפת, והיא יצאה מעדן.
פשוט, קל, וטעים.
20 בינואר 2018 ב- 19:54
איזה כיף לשמוע! הלפתות נהדרות עכשיו יופי של רעיון
20 בינואר 2018 ב- 22:58
תודה רבה, אכין בקרוב ואדווח לך!!
21 בינואר 2018 ב- 11:36
בשמחה רחל =]
21 בינואר 2018 ב- 10:44
מתכון מעולה: כמה פשוט ככה טעים. תודה רבה!
21 בינואר 2018 ב- 11:35
מאוד שמח שאהבת
ובשמחה תמיד =]
21 בינואר 2018 ב- 15:08
מעולה!!! ביג לייק. אהבתי מאוד ואפילו כותבת פוסט
21 בינואר 2018 ב- 16:14
איזה כיף יהודית היקרה כבוד רב =]
שמח שאהבת! יצא לך נהדררר
גילה אפשטיין
21 בינואר 2018 ב- 15:30
ראיתי את פשטידת הכרובית (מעקודה) שהוצגה על ידך בתוכנית עם שיר מורנו..
דבר אחד הפריע לי מאוד וזה מילא שהכרובית לא בושלה. אך כידוע הכרובית
מכילה המון תולעים ואם אתה לא שוטף אותה במים חמים/רותחים ישנם כל הסיכויים
שהפשטידה תכיל לא מעט תולעים…..
21 בינואר 2018 ב- 16:16
לפני ההכנה השריתי את התפרחות במים מלח וחומץ זמן ארוך כדי לנקותה.
בטלוויזיה לא תמיד מספיקים לדבר על הכל ואני יוצא מנקודת הנחה שאנשים יודעים מה לעשות כדי להכין את הכרובית כמו שהם יודעים לקלף בצל ולשטוף עשבי תיבול
שאולה
5 באוקטובר 2018 ב- 4:39
כמה זמן זה – זמן ארוך?
5 באוקטובר 2018 ב- 8:33
לפחות חצי שעה
22 בינואר 2018 ב- 10:55
עז שלום רב, אני תושבת חוץ וקראתי על הספר שלך עוד כשהיה בתהליך….כשהגעתי לארץ נסעתי במיוחד לנמל בכדי לקנות את הספר?מודה לך מקרב לב, ספר מקסים
ותודה עבור מתכונים והסברים מוצלחים
22 בינואר 2018 ב- 11:30
היי אילנית =]
תודה רבה שרכשת את הספר שלי, שמח מאוד לשמוע שאהבת והקדשת זמן במיוחד בשבילו!
ובשמחה רבה תמיד 🙂
23 בינואר 2018 ב- 20:50
כמה קריטי שהמלח יהיה גס ולא מלח שולחן רגיל?
1 בפברואר 2018 ב- 10:57
תודה אביה =]=]
לא קריטי. מעדיף מלח גס כי הוא לא מכיל חומרים נגד התגיישות.
27 בינואר 2018 ב- 18:29
הפך ללהיט אירוח.
27 בינואר 2018 ב- 20:49
כמה שמח לשמוע!!! בתיאבון
30 בינואר 2018 ב- 16:46
היי, נראה ממש טעים, מחכה כבר להכין!
שאלה קטנה: האם אותה שיטת בישול תעבוד גם בתפוחי אדמה ויתקבל האפקט של הקרמל?
1 בפברואר 2018 ב- 10:23
היי אסף 🙂
תודה רבה! בהחלט עובדת בדוק פעמיים אצלי וגם בהרבה בתים אחרים 😉
3 בפברואר 2018 ב- 9:10
בוקר טוב..הבטטות היו כוכב א.ערב שישי..טרפו ממש טעים אש. משום מה מזכיר טנם של בטטה מחלואה בטטה מתוקה במרוקאית..אימי היתה שמה בסכינה שזה חמין..
גם קציצות הבסטיל סוףף עשיתי כמה פעמים אתה כ"כ מסביר היטבשזה ממש בול. המו תודות.
היי סימה =]
דניאלה דרום
8 בפברואר 2018 ב- 17:09
ניסיתי להכין תפוחי אדמה על אותו עיקרון של הבטטות. יצאו מהתנור- היו מעולים, אבל אחרי כמה דק' הקליפה נהייתה רכה ולא קריספית. צריכה להכין מראש תפוחי אדמה לאורחים, הם יאכלו כשעתיים אחרי האפייה. יש לך רעיון איך להכין שישאר קריספי? תודה, וניהנת מאאאד מהבלוג שלך!
11 בפברואר 2018 ב- 10:09
היי דניאלה =]
ששמח מאוד לשמוע ובשמחה רבה תמיד
כדי להשיב לתפוחי האדמה את הפריכות מחממים אותם בתנור חם עם הצד החתוך כלפי מעלה, החימום יגרום ללחות שהצטברה בתפוחי האדמה להתאדות והפריכות תשוב לה.
8 בפברואר 2018 ב- 17:56
בטטות מושלמות, !!! טרפנו אותן וגם את התבנית!!!
גיש
16 בפברואר 2018 ב- 14:39
אפשר אפילו לשפר ?
מצאתי בסופר בטטות שקית של בטטות קטנטנות , קניתי אחת רגילה ואחת של בטטות סגולות. פעלתי על פי המתכון והתוצאה הייתה מעולה. הגודל של הבטטות הקטנות היה מושלם לאחיזה ביד והצבעים תרמו לגיוון ולטעם. הבגולות פחות מתוקות ויותר עדינות ועדיין טעימות בטירוף
18 בפברואר 2018 ב- 19:46
נהדר תודה רבה על הרעיון =]=]
18 בפברואר 2018 ב- 22:18
לפי השעון ברקע של הסרטון עברה בדיוק שעה 🙂
תודה רבה על המתכון! בטטה זה אלוהי
19 בפברואר 2018 ב- 11:54
בשמחה רבה ליאור!
אכן זה פשוט כי אכלנו ארוחת ערב בין הטייקים D:
14 במרץ 2018 ב- 0:11
מאוד אוהבים אצלינו בטטות, אז ינוסה בקרוב. נראה גאוני!
טיפ מגניב שאולי אתה מכיר: מקרצפים בטטות שלמות ואז אופים אותן על מצע מלח גס עד שמתרככות ומתקרמלות מבפנים. ממש ממש טעים. אנחנו קוראים לזה 'בטטות רמוצות' כמו בספר 'הקפות ביער'.
15 במרץ 2018 ב- 17:22
תודה רבה נעמי ובשמחה =]
אהבתי את הטיפ תודה על המידע
30 במרץ 2018 ב- 14:57
רוזמרין במקום טימין יתאים לטעמך?….
1 באפריל 2018 ב- 16:20
היי אבישי =]
2 באפריל 2018 ב- 22:05
אחרי הרבה ציפיות והיכרות עם המתכון קניתי בטטות במיוחד בשבילך
הכנתי בליווי של דג בתנור
יצא מהמם!!! עשוי בול וכמות השמן בהחלט מוסיפה((:
3 באפריל 2018 ב- 10:31
ממש שמח לשמוע! בתיאבון ותהני 😉
11 באפריל 2018 ב- 15:42
אפשר בכל זאת לקלף את הבטטות או שזה יוצא פחות טוב?
11 באפריל 2018 ב- 18:12
בסוף חלק קילפתי וחלק לא, כולם יצאו מצוינים!
12 באפריל 2018 ב- 13:27
היי לימור =]
שמח לשמוע! כיף ששיתפת
11 באפריל 2018 ב- 19:56
אנסה ביום שישי הקרוב ואעדכן
איך יצא ..
בכל אופן תודה על ההסבר הקצר וקולע
בהצלחה! שמח שאהבת
12 באפריל 2018 ב- 19:49
האם אפשר להשתמש בטימין מיובש אם כן כמה צריך לשים?
14 באפריל 2018 ב- 18:52
היי רחל =] בטח
כפית טימין מיובש תתאים
8 במאי 2018 ב- 16:48
על כמה מעלות אופים? עם טורבו או בלי?
הכל כתוב במתכון
11 במאי 2018 ב- 20:07
נשמר במקרר אמרת?? חוסלו כולן אחת אחת… טעימות טעימות והערב הן שוב מככבות. תודה על המתכון הנפלא.
מבורך 😉
בשמחה רבה רות!
10 ביוני 2018 ב- 10:24
מתכון מעולה. יצא טעים ביותר. כדאי להשאיר קצת יותר זמן בתנור כך שהתחתית תשחים עוד יותר מאשר בתמונה.
10 ביוני 2018 ב- 11:57
היי כלנית 🙂
שמח שאהבת ותודה על הטיפ
20 ביוני 2018 ב- 22:50
וואו. מעדן!! השארתי לעוד חצי שעה בתנור והמתיקות התעצמה עוד יותר . תודה ענקית
ממש שמח לשמוע!
25 ביוני 2018 ב- 17:56
היי. היום ניסיתי את המתכון יצא מושלם !
26 ביוני 2018 ב- 17:49
היי קורל שמח מאוד לשמוע!
כיף ותודה ששיתפת
30 ביוני 2018 ב- 7:53
יצא מצויין -כמה פשוט ככה טעים…תודה!
30 ביוני 2018 ב- 9:43
תודה רבה לאה! 🙂
24 ביולי 2018 ב- 13:33
אפשר להכין בלי נייר אפייה??? זה יתן אותה תוצאה??
היי מריה 🙂
זה ידבק לתבנית אם לא תשימי נייר אפייה
23 באוגוסט 2018 ב- 14:55
האם לא כדאי לקלף את הבטטות? האם זה ישנה את הטעם ?
אם תקלפי את הבטטות החלק הקלוף ישרף בתנור. הקליפה משמשת כשכבת מגן, כמו נייר כסף
28 באוגוסט 2018 ב- 15:33
חיפשתי ברשת מתכון להכנת בטטות בתנור ומצאתי את המתכון שלך ל"בטטות הכי טעימות בעולם".
הן אכן קלות מאוד להכנה, אין כמעט מה לנקות אחרי ההכנה והן גם יצאו מדהימות בטעמן וזכו למחמאות מכל הטועמים.
28 באוגוסט 2018 ב- 20:02
תודה רבה על המילים החמות! שמח בהצלחתך!
31 באוגוסט 2018 ב- 18:47
עוז איזה אלוף!
תענוג ללמוד ממך…ממש קיבלתי בהשראתך רעיון איזו תוספת להכין לערב חג ראש השנה 😀
תודה וסופ״ש נעים.
2 בספטמבר 2018 ב- 9:17
תודה רבה על המילים החמות! בכבוד רב :))
1 בספטמבר 2018 ב- 19:51
ממליצה להכין בשיטה הזו גם תפוא אפויים- ממליצה להכין תפוא בינוניים ולא גדולים מידי, אני מפזרת ע"פ התבנית מלח אטלנטי פלפל שחור גרוס ומחטי רוזמרין ויוצא נהדר! כמובן שאם מכינים תפוא ולא בטטות יש להאריך מעט את משך האפיה. ניתן לטפות באותה תבנית את שניהם….
2 בספטמבר 2018 ב- 9:26
היי יעל תודה רבה על הטיפ 🙂
2 בספטמבר 2018 ב- 8:33
לא הבנתי כמה מלח גס לשים.
האם לפזר על כל התבנית? המצע?
תודה על מתכונים טעימים והסברים מחכימים.
2 בספטמבר 2018 ב- 9:29
מפזרים משהו כמו 2/3 כפית מלח על כל התבנית
האפייה היא לא על מצע מלח הוא כאן רק לתיבול ככה שלא צריך הרבה
בשמחה תמיד! עדכני איך יוצא
17 בספטמבר 2018 ב- 15:29
הכנתי היום עם בטטות קטנטנות וארוכות, יצא פשוט מעולה!!
תודה רבה. מיקה
17 בספטמבר 2018 ב- 20:52
19 בספטמבר 2018 ב- 7:21
מאז הצזיקי הגאוני אני עוקבת והיום לקחתי צ'אנס על המתכון הזה, כל פניו הכל פה משהו שעשיתי בעבר, חוץ! מלשים! אותם! הפוכים! מה שיוצר את כל הקסם!!!
פשוט אדיר- תודה רבה!!!
20 בספטמבר 2018 ב- 14:39
ממש ממש שמח לשמוע!! =]
כיף שאהבת ותודה על המילים החמות =]=]
עדי ומאי
24 בספטמבר 2018 ב- 12:47
היי עז, תודה על המתכון המדהים! ללא ספק המתכון הכי מוצלח ברשת לבטטות!
25 בספטמבר 2018 ב- 9:06
היי עדי ומאי
מאוד שמח לשמוע!! =] כיף שאהבתן
14 באוקטובר 2018 ב- 19:20
הי, שמן רגיל זה גם בסדר או שזה לא יצא אותו דבר בלי שמן זית? 😀
15 באוקטובר 2018 ב- 12:45
היי מרים
שמן רגיל זה לגמרי אפשרי (פשוט לטעמי יש לו טעם לוואי וערכים תוזנתיים נחותים בהרבה)
בקיצור, הרבה יותר מוצלח עם שמן זית
ורד רוטמן שמש
18 באוקטובר 2018 ב- 22:09
רק רציתי לפרגן, מתכון מצויין!!!
נהנית להתעדכן בכל פעם במתכונים חדשים.
תודה רבה על הדיווח ורד!
9 בנובמבר 2018 ב- 11:52
טעים בטירוף!!!!!
9 בנובמבר 2018 ב- 13:12
כיך לשמוע תהילה! =]
19 בנובמבר 2018 ב- 7:43
טוב אני מאמץ את האתר .. קנית אותי 🙂
שמח שאהבת! ברוך הבא
22 בנובמבר 2018 ב- 9:16
היי עז! נראה נהדר לפשוט. אני רוצה להכין אותן לארוחה ענקית בשבת, ומעדיפה להכין מראש. פשוט לשמור במקרר ולחמם עם הצד החתול למעלה לפני ההגשה?
22 בנובמבר 2018 ב- 13:02
23 בנובמבר 2018 ב- 14:16
יופי של מתכון. יש לי עלי בזיליקום ולא טימין. האם יתאים?
23 בנובמבר 2018 ב- 15:30
יכול להתאים כן
22 בדצמבר 2018 ב- 11:27
תודה על המתכון. קלעת בכותרת, הן באמת הכי טעימות בעולם והכי קל להכין אותם. חוסל עד תום אפילו ע"י הבעייתיים באוכל אצלנו.
22 בדצמבר 2018 ב- 19:55
היי ענת היקרה =]
שמח מאוד לשמוע!!! איזה כיף
רוזט כהן
27 בדצמבר 2018 ב- 9:36
מתכון הבטטות הכי טעימות שאכלתי
בעולם ואני גם מטיילת הרבה ואוכלת הרבה במסעדות
הנכדים שלי עפו עליהם
אשמח לעוד מתכונים
27 בדצמבר 2018 ב- 18:48
שלום רוזט
שמח ממש לשמוע =]
תודה על המילים החמות ובכבוד רב
רשמתי אותך לעדכונים על מתכונים חדשים
28 בדצמבר 2018 ב- 15:43
עז שלום!
המתכון נהדר (כתמיד!). הכנתי פעמיים ויצא פשוט מעולה. אבל… בפעם האחרונה הבטטות לא הצליחו להתקרמל ולהפוך לקריספיות לא משנה כמה זמן השארתי וכמה שמן שמתי. הן כבר נהיו מאוד רכות. האם יש לך רעיון מה עשה את ההבדל? גודל (היו קצת יותר גדולות)? זן שונה של בטטות שפחות מתאים (היו יותר סיביות)?
30 בדצמבר 2018 ב- 10:31
שמח לשמוע על הצלחתך!! תודה ששיתפת
אם הבטטות היו סיביות זה סימן שהן היו ישנות יותר ולכן מתקרמלות פחות טוב.
חפשי בטטות שמרגישות כבדות לגודלן, עם קליפה מתוקה ויפה.
בהצלחה בסיבוב הבא
3 בינואר 2019 ב- 0:20
תודה רבה! אמשיך לנסות!
(האם בדקת האפשרות לשלוח התראה לתגובה למייל שנותנים כאשר כותבים תגובה? ככה לא צריך לחפש תשובתך (וגם לזכור לאיזה מתכון הגבנו).
3 בינואר 2019 ב- 12:30
תודה על ההארה אבדוק מול המתכנת שלי
ובכל מקרה תמיד אפשר לשלוח אלי הודעה דרך טופס הצור קשר
5 בינואר 2019 ב- 19:51
תודה על הפוסט! מעבר לבטטות זו הפכה לשיטה בה אני מקבלת את הפלפלים הקלויים הכי טעימים Ever.
6 בינואר 2019 ב- 10:22
היי איה
10 בינואר 2019 ב- 15:59
הבטטות הכי טעימות EVER. וגם יפות..עם גבעול הטימין הזה … וגם כל כך מעט עבודה. תודה רבה!!!
11 בינואר 2019 ב- 10:29
תודה רבה אן!
24 בינואר 2019 ב- 17:25
נראה מעולה יוכן השבת ו…יש לי הרגשה שתבנית נוספת עם תפוחי אדמה באותו אופן לא יכול לצאת גרוע…??
24 בינואר 2019 ב- 19:29
היי פזית
שמח שאהבת! לגמרי מתאים לתפוחי אדמה =]
3 בפברואר 2019 ב- 14:26
האם אפשר להוסיף בזיליקום ואורגנו ? זה מתאים?
4 בפברואר 2019 ב- 8:53
בהחלט אפשר שניהם מתאימים פה
4 בפברואר 2019 ב- 13:25
לכאורה פשוט אבל כל כך מדוייק.
יצא גם יפה וגם טעים מאוד!
והטיפים הקטנים לגבי התנור עשו את העבודה.
תודה☺😇💃
5 בפברואר 2019 ב- 16:33
היי עינת שמח ממש לשמוע! =]
אבנר אפשטטין
16 בפברואר 2019 ב- 12:15
המתכון נראה נהדר; ניסיתי אותו אתמול, אבל לא נוצרו לי הקירמול והפריכות בשוליים של הבטטות. הן רק התרככו מאד. מה יכולה להיות הסיבה לכך?
17 בפברואר 2019 ב- 9:53
יכול להיות שהתנור לא היה חם מספיק, או ששמת יותר מדי בטטות בתבנית, או שפשוט שלפת מהתנור מוקדם מדי. בכל מקרה אם לא קיבלת את השוליים פשוט תחזיר לתנור לעוד זמן
28 בפברואר 2019 ב- 10:13
מעולה. מאז שמצאנו לא מכינים בשום צורה אחרת. גם תפוחי אדמה תמיד נכנסים לאותה תבנית…
ושאלה- נשארו בבטות. רעיונות לגיוון למשהו שאפשר לעשות איתן? לא רק לחמם ולאכול ככה אלא משהו שונה.. יתאים לפירה? למרק? מרגישה שלחתוך ולהוסיף לסלט לא יעבוד כי הן ייתפרקו?
28 בפברואר 2019 ב- 21:18
שמח ממש לשמוע! אפשר לשים בסלט, פשוט לא מערבבים אותן עם שאר המרכיבים אלא חותכים לקוביות ושמים מעל כל מנה.
וגם בפירה זה מצוין יחד אם תפוחי אדמה חמים
מירי בקשי
4 במרץ 2019 ב- 22:38
ההכנה קלה
תודה לך על הרעיון
שלום מירי היקרה שמח מאוד שאהבת =]
24 באפריל 2019 ב- 11:09
שלום עז (:
אם אני משתמשת בטימין מיובש(תבלין) אפשר לפזר על כל הבטטה או לשים רק בלמטה של הבטטה?
בהריון עם תאומים
6 במאי 2019 ב- 18:29
תשמע עז , אני בשלנית מתחילה ונורא נהנית מהאתר שלך. קודם כל אתה משדר איזה קסם וחינניות כזאת פשוט כיף לקרוא את התיאורים והסברים שלך . שנית המתכונים נורא ברורים ולמישהי כמוני זה הקלה לא נורמלית… ושלישית הבטטה כל כך ט ע י מ ה שאני חושבת לקרוא לאחד התאומים עז 🙂 !!!
6 במאי 2019 ב- 21:16
תודה רבה על המילים החמות ממש שמח לשמוע
שיהיה הריון מוצלח ולידה קלה
איזה כבוד רב זה יהיה עבורי! בחיים לא קיבלתי מחמאה כזו איזה כיף =]
8 במאי 2019 ב- 15:10
היי עז, אני גרה בסין ולא מצאתי בטטות גדולות או בינוניות כמו שיש בארץ
הכנתי את המתכון עם בטטות קטנות יחסית, זן יפני בצבע בהיר מאוד, אבל הן יצאו יבשות וקשות. למחרת קניתי בטטות כתומות כי חשבתי שהבעיה היא בסוג של הבטטות, אבל גם הן בגודל קטן יחסית ושוב התייבשו והיו קשות.
יש לך עצה איך להכין את המתכון עם בטטות קטנות? אולי פחות זמן אפייה (לא נהיה שרוף גם אחרי חצי שעה), אולי חום גבוה יותר…? אני ממש מתבאסת.
9 במאי 2019 ב- 21:01
קצת קשה לי לענות על השאלה שלך כי לא עבדתי עם הבטטות שיש בסין =]
אם הן קטנות יותר, הייתי מעלה את החום של התנור ומקצר זמני אפייה, 20 דקות ב220 (או יותר, עד שמתרכך)
מה שאת מתארת קרה לי גם עם בטטות לבנות בארץ, היו קשות אבל טעימות מאוד.
14 במאי 2019 ב- 18:34
הכנתי עכשיו לפי המתכון שלך ותשמע, אתה גאון קולינרי. יצא טעים ברמות הסטריות!! שאלה- אם אני רוצה להכין כמות ולשים במקרר, חימום במיקרו יהרוס את הבטטה? מה עצתך בעניין? תודה:)
15 במאי 2019 ב- 0:01
תודה רבה! שמח ממש לשמוע =]=]
חימום במיקרו לא יהרוס את הבטט אבל הוא לא ישיב את הפריכות שתלך לאיבוד בקירור.
אם את רוצה את הפריכות בחזרה צריך שיטת חום יבשה, כלומר תנור או טוסטר אובן.
מלבד זה, אין שום בעייה לחמם את הבטטות במיקרוגל אני עושה את זה כל הזמן
24 ביוני 2019 ב- 20:05
הכנתי בטטות סגולות לפי המתכון, אבל הן לא ממש התקרמלו ולא היה אפקט השריפה בתחתית. אפיתי אותן הרבה זמן, עם הרבה שמן, וזה עדיין לא קרה. מה יכול לגרום לכך לא הושג אפקט ההתקרמלות?
26 ביוני 2019 ב- 15:52
בטטות בגולות בנויות קצת אחרת מבטטות רגילות, הן משחררות פחות מיצים ולכם יותר קשה להביאן לקרמול. תנסי חום גבוה יותר פעם הבאה
29 ביוני 2019 ב- 11:42
תודה רבה! יצא מצוין!
זה יהיה טוב גם עם תפוחי אדמה? אם כן, איזה עדיף, לבנים או אדומים?
30 ביוני 2019 ב- 8:21
בהחלט אפשר להכין את המתכון עם תפוחי אדמה
מתאים לשני הסוגים (אישית אוהב יותר את האדומים)
30 באוגוסט 2019 ב- 0:41
בטטות מעולות !
מה עושים אם יש רק בטטות גדולות או שמנות/ רחבות?
ניסיתי את המתכון עם בטטות שמנות והן יצאו עם טעם רגיל של בטטה אפויה.
אפשר לפרוס בטטות שמנות ולאפות? זה יהיה אותו אפקט טעם מדהים?
5 בספטמבר 2019 ב- 10:55
בטטות שמנות אפשר לחתוך לרבעים/שישיות ואולי יעבוד טוב יותר
23 בספטמבר 2019 ב- 5:57
מרגע שניסיתי את הבטטה הזאת, היא הפכה למלכה שלי במטבח! איך לא ידעתי על כך קודם, הרי זה סה"כ לאפות הפוך וזה משנה את כל הטעם! אדיר! תודה רבה ואני גם מלמדת את כולם כך.
24 בספטמבר 2019 ב- 8:42
שמח ממש לשמוע מרינה! =]
29 בספטמבר 2019 ב- 7:19
האם אפשר להשתמש בשמן זרעי ענבים במקום שמן זית או שזה ישנה לגמרי את הטעם?
29 בספטמבר 2019 ב- 12:40
18 באוקטובר 2019 ב- 13:44
עז היקר
שאלה: את הבטטות האלה אני מכינה על בסיס קבוע🙂. הבן שלי ביקש הפעם להןסיף כרובית. אפשר? ואיך?
כרובית צריכה פחות זמן אפיה, אז כשמכינה את הבטטות פשוט תכיני מגש דומה עם תפרחות כרובית מתובלות בשמן זית, ותוציאי מהתנור אחרי 35-45 דקות
31 באוקטובר 2019 ב- 21:06
קודם כל יצא טעים בטירוף!!!!
התמודדתי ולגמרי מצדיקות את השם!
שאלה בקשר לפריכות/ קריספיות-
הכוונה היתה שהקליפה היא החלק הקריספי או שגם פני השטח החצוי אמור היה לצאת ככה? לי יצאה רק הקליפה. אם זה לא אמור לצאת ככה, יש לך רעיון למה זה לא התקשה לי? (שמן היה מרוח בנדיבות מתחת לכל הבוטה)
18 בנובמבר 2019 ב- 11:12
היי נורה =] החלק החתוך של הבטטות גם אמור לצאת פריך, להבא שווה לך לנסות להשאיר עוד קצת זמן בתנור
1 בנובמבר 2019 ב- 16:20
אני מכינה את הבטטות באופן קבוע והן נהדרות!
האם לדעתך אפשר להכניס ארטישוק ירושלמי בשלמותו לאותה התבנית וייצא טעים?
2 בנובמבר 2019 ב- 17:22
טכנית אפשרי, אישית פחות אוהב ארטשישוק ירושלמי בתנור – יכול לצאת יבש ומאוד מקשה על מערכת העיכול
15 בדצמבר 2019 ב- 13:56
היום נכנסתי לראשונה לאתר והתאהבתי!
המתכונים מוסברים ומצולמים ברמה,וכבר סימנתי לי המון מתכונים שווים שאני רוצה לנסות…
הכנתי את הבטטות-שתי דקות עבודה והטעם מושלם.
החלפתי את גבעולי הטימין בטימין מיובש ויצא מצויין,
התחרטתי שלא עשיתי כמות גדולה יותר!
16 בדצמבר 2019 ב- 12:55
היי חדוה
ברוכה הבאה! שמח ממש לשמוע כיף ששיתפת
17 בינואר 2020 ב- 8:06
שלום עוז, הולכת להכין אותם לאורחים למחר, איזה רוטב הכי טוב יילך עם הבטטות הללו? משהו חבלי או בסגנון טחינה. תודה
17 בינואר 2020 ב- 11:13
היי דורינה =] הולך מצוין עם לאבנה וצ'ימיצ'ורי
5 במרץ 2020 ב- 11:23
וואללה עז, הריר מתחיל לנטוף רק מהתמונה.. לפני עשורים היתי מכין אותן קבע בטורבו גל של חברת ברדר ככה איך שהן שלמות בלי כלום והתוצאה היתה מעלפת. הקליפה היתה נפרדת מהבטטה בגלל שילוב שיטת האפיה המשולבת מיקרו וטורבו ויש רק בעיה קשה אחת. אי אפשר להפסיק לאכול….היתי מורח פרוסות לחם עינן בחמאה ובאמצע הבטטות. יותר טעים מאחלא עוגה.
8 במרץ 2020 ב- 21:57
מדהים עוז!קל,פשוט והכי טעים שיש!
12 במרץ 2020 ב- 21:04
תודה רה שיר היקרה!
Pingback: קיפודי בטטה בסילאן וצ'ילי - קרוטית - Krutit
Pingback: במטבח שלי - חורף סלק - החברות של נטשה
השאר תגובה ל- שני בטל תגובה
המדריך: איך להכין סלט חצילים קלויים מושלם מקסיקני לוהט: איך להכין רוטב סלסה אמיתי מדריך להכנת סלט נבטים מושלם המדריך: איך להכין סלט כרוב מושלם סלטה משוויה: מתכון לסלט פלפלים קלויים צ'ירשי • סלט דלעת טריפולטאי איך להכין סלט קינואה מושלם מתכון דלעת ערמונים בתנור המדריך: איך להכין פסטו עשבי תיבול מושלם מתכון ברוקולי מאודה מושלם (בלי סלסילת אידוי) סלט אורז עם כרישה אפויה ושקדים קלויים עגבניות וקישואים אפויים בתנור בנוסח פרובנס